CELEX: C2007/020/36
Language: fi
Date: 2007-01-27 00:00:00
Title: Asia T-358/06: Kanne 5.12.2006 — Wegenbouwmaatschappij J. Heijmans v. komissio

27.1.2007   
            
            
               FI
            
            
               Euroopan unionin virallinen lehti
            
            
               C 20/25
            
         Kanne 5.12.2006 — Wegenbouwmaatschappij J. Heijmans v. komissio
   (Asia T-358/06)
   (2007/C 20/37)
   Oikeudenkäyntikieli: hollanti
   Asianosaiset
   
      Kantaja: Wegenbouwmaatschappij J. Heijmans BV (edustajat: asianajajat M.F.A.M. Smeets ja A.M. van den Oord)
   
      Vastaaja: Euroopan yhteisöjen komissio
   Vaatimukset
   
               —
            
            
               Heijmans N.V:lle ja Heijmans Infrastructuur B.V:lle osoitettu päätös on kumottava kokonaan tai osittain.
            
         
               —
            
            
               Heijmans N.V:lle ja Heijmans Infrastructuur B.V:lle määrätty sakko on kumottava tai sitä on ainakin alennettava.
            
         
               —
            
            
               Komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja riitauttaa EY 81 artiklan mukaisesti menettelystä 13.9.2006 tehdyn komission päätöksen (asia nro COMP/38.456 — Bitumi — Alankomaat). Vaikka päätöstä ei ole osoitettu kantajalle, kantaja katsoo päätöksen koskevan sitä suoraan ja erikseen, koska päätöksessä sen mainitaan muodostavan osan Heijmans-konsernia ja koska sen on päätöksen perusteella otettava huomioon se, että sitä tullaan arvostelemaan kyseisistä menettelytavoista.
   Kannekirjelmänsä tueksi kantaja vetoaa ensinnäkin EY 81 artiklan sekä asetuksen 1/2003 2 ja 7 artiklan sekä 23 artiklan 2 kohdan rikkomiseen, sillä komissio on sen mukaan perusteettomasti katsonut, että Heijmans Infrastructuur B.V:lle vastaisen näytön arvioimiseksi Alankomaiden tienrakennusbitumimarkkinat muodostivat relevantin taloudellisen kontekstin. Lisäksi komissio on kantajan mukana perusteettomasti katsonut, että Heijmans Infrastructuur B.V. kuului tienrakennusbitumin ostoalan pysyvään tienrakennusyritysten yhteistyöliittymään ja että se tässä ominaisuudessa oli Alankomaissa osallisena bitumin toimittajien kanssa yhteistoiminnassa, jonka tarkoituksena oli kilpailun rajoittaminen. Lopuksi kantaja esittää, että komissio on horisontaalista yhteistyötä koskeviin sopimuksiin sovellettavien suuntaviivojen (1) perusteella perusteettomasti jättänyt tarkastelematta ainoastaan niitä seurauksia, joita Heijmans Infrastructuur B.V:n osallisuudella kyseiseen yhteistoimintaan oli.
   Toiseksi kantaja vetoaa EY 81 artiklan sekä asetuksen 1/2003 11 ja 16 artiklan rikkomiseen sekä huolellisuusperiaatteen, hyvän hallinnon yleisperiaatteen, yhdenvertaisuusperiaatteen sekä puolustautumisoikeuksien loukkaamiseen, sillä komissio on sivuuttanut Heijmans Infrastructuur B.V:n ja Wegenbouwmaatschappij J. Heijmans B.V:n hallinnollisessa menettelyssä puolustuksekseen esittämät perustellut tosiseikkoja ja menettelyä koskevat väitteet ”viattomana tapahtumien tulkintana”.
   Kolmanneksi kantaja vetoaa perusteluvelvollisuuden loukkaamiseen, sillä päätös on sen mukaan olennaisilta osin epäselvä tai ristiriitainen.
   Toissijaisesti kantaja vetoaa siihen, että komissio ei ole esittänyt selvitystä tai että se on esittänyt puutteellista selvitystä siitä, että Heijmans Infrastructuur B.V. on ollut osallisena tapahtuneeksi väitettyyn lainsäädännön rikkomiseen koko kyseisen rikkomisen keston ajan.
   Kantaja vetoaa toissijaisesti myös siihen, että komissio on arvioinut rikkomisen vakavuutta ja törkeyttä virheellisesti. Kantaja esittää, että Heijmans Infrastructuur B.V:llä on ollut ainoastaan vähäinen merkitys relevanteilla markkinoilla.
   
      (1)  Suuntaviivat EY:n perustamissopimuksen 81 artiklan soveltamisesta horisontaalista yhteistyötä koskeviin sopimuksiin (ETA:n kannalta merkityksellinen teksti) (EYVL 2001 C 3, s. 2).